Danureja IV (III)

Radèn Adipati Danurejo IV ya iku patih Kasultanan Ngayogyakarta (1813-1847). Saka madegé Kasultanan Ngayogyakarta taun 1755 M nganti pungkasan anané jabatan patih ing taun 1945 M, Danureja IV siji-sijiné patih kang asalé dudu saka trah Yudhanegaran. Sadurunge kapacak patih, dhèwèké dadi Bupati Japan (Majakerta) kanthi asma Sumadipura.

Amarga patih sadurungé kang aran Mas Tumenggung Sindunegara (1811-1813 M) ora diakoni kanthi resmi déning Inggris, mula ing sawenèh cathetan patih 1813-1847 M iki ditulis kanthi jeneng Danureja III lan urutan saterusé gèsèh nganti patih kang pungkasan.

Danureja IV dadi patih saka 4 sultan, kalebu dadi wali kanggo Sultan Hamengkubuwana V kang isih timur nalika jumeneng lan uga menangi Perang Dipanegara. Keputusan-keputusané nalika dadi wali Sultan V iki kang njalari Pangéran Dipanegara ora kersa manèh nerusaké tugas dadi wali Sultan V lan pungkasané malah milih ngraman kanggo ngeneraké tatanan ing bumi Mataram kang dianggep wis rusak.

Danureja IV dikenal minangka wong ala. Nalika jumeneng patih nalika Perang Jawa, korupsi saya akeh ing Kraton Ngayogyakarta; dheweke kerep nyalahake kekuwatan kanggo seneng-seneng lan kanggo nepaki ambisi pribadi. Skandal suap lan seks asring dumadi ing kasus sing ditangani lan diputus ing pengadilan Kepatihan. Ing teks basa Jawa jaman semana, Danureja IV diarani "setan kulambi manungsa" kang "engecu sarwi lenggah."

 Rujukan